Proiect

PARLAMENTUL REPUBLICII MOLDOVA

HOTĂRÎRE

În legătură cu seceta catastrofală şi canicula care s-au abătut asupra Republicii Moldova şi pentru atenuarea consecinţelor nefaste a acestor 
calamităţi, Parlamentul adoptă prezenta  Hotărîre.

Art.1. - Se obligă Guvernul Republicii Moldova ca în termen de zece de zile, de comun acord cu autorităţile administraţiei publice locale să organizeze analiza situaţiei create în urma secetei şi să elaboreze un plan de acţiuni care ar prevedea următoarele:

a) acordarea subvenţiilor  pentru compensarea pierderilor gospodăriilor agricole şi ţăranilor individuali în urma calamităţilor naturale.

b) acordarea mijloacelor necesare pentru subvenţionarea lucrărilor agricole de toamnă şi plata impozitului funciar.

c) acordarea compensaţiilor nominative adăugătoare categoriilor vulnerabile de persoane în legătură cu majorarea preţurilor la produsele alimentare şi serviciilor.

d) acordarea de mijloace financiare care să asigure finanţarea irigării continue a 34 mii ha.

e) anularea penalităţilor şi amenzilor fiscale calculate pe parcursul anului 2007 la agenţii economici şi proprietarii de terenuri agricole

f) alocarea mijloacelor suplimentare la subvenţionarea comercializării grîului alimentar în Fondurile de Rezervă naţional şi locale în mărime de 1000 lei pentru fiecare tonă livrată în fondul de rezervă

g) subvenţionarea procurării nutreţurilor combinate, utilizate la hrana animalelor, în mărime de 1000 lei pentru fiecare tonă.

h) micşorarea contribuţiilor la Fondul Asigurărilor Sociale de Stat pînă la 10% din fondul de retribuire a muncii persoanelor juridice din agricultură, şi pînă la 

      288 lei – persoanelor fizice.

Art.2. - Guvernul în termen de trei zile va constitui Comitetul interministerial pentru prevenirea şi diminuarea efectelor secetei şi caniculei care ar avea următoarele competenţe:

a) identificarea soluţiilor pentru diminuarea  impactului asupra economiei naţionale.
b) asigurarea funcţionării serviciilor de furnizare a alimentelor strict necesare şi apei potabile pentru categoriile vulnerabile de persoane: bătrâni, persoane aflate în suferinţă.

c) identificarea urgentă a categoriilor vulnerabile de  persoane care au nevoie de astfel de servicii.
d)  asigurarea organizării punctelor de distribuire a apei şi  punctelor de prim ajutor pentru a veni în sprijinul persoanelor aflate în dificultate.
e) asigurarea  verificării permanente a calităţii apei potabile.
f) asigurarea intensificării acţiunilor de verificare şi control la unităţile care produc, depozitează şi comercializează produse de origine animală, pentru a nu exista pericole pentru sănătatea populaţiei.

g) elaborarea unui plan unitar de acţiune în caz de caniculă, care să prevadă identificarea grupurilor vulnerabile şi a situaţiilor de risc şi pregătirea măsurilor specifice pentru instituţiile de îngrijire a vârstnicilor, pentru persoanele singure şi bolnave. 

h) verificarea stocurilor de medicamente pentru intervenţia de urgenţă la toate spitalele din ţară.
i) impunerea restricţiilor de circulaţie pentru a preîntâmpina orice fel de accidente pe căile ferate sau pe cele rutiere. 

Art.3. - Guvernul în termen de 2 luni va elabora şi prezenta Parlamentului spre adoptare Strategia naţională pentru adaptarea economiei naţionale la fenomenul schimbărilor climatice.

Art.4.  – Se propune mijloacelor de informare în masa să popularizeze măsurile de protejare a oamenilor şi de diminuare a efectelor caniculei.

Art.5. - Guvernul în termen de 15 zile va informa Parlamentul despre acţiunile întreprinse.

          Art.6.   - Prezenta Hotărîre intră în vigoare la data adoptării.

  PREŞEDINTELE  PARLAMENTULUI

NOTĂ  INFORMATIVĂ

la proiectul de Hotărîre cu privire măsurile urgente pentru atenuarea consecinţelor secetei catastrofale şi caniculei în anul 2007.
În anul curent Moldova se confruntă cu o secetă nemaipomenită, similară cu cea din anii 1946-1947. Cantitatea de precipitaţii în ultimele 9 luni a fost de 2 ori mai mică decât cantitatea necesară, iar temperaturile au depăşit cu 25% suma mediilor anuale. Ca rezultat, recolta de cereale din anul curent este de trei ori mai mică decât în ultimii 2 ani. În special, în anul curent, contrar experienţei din anii trecuţi când seceta a afectat sudul republicii, în anul curent cele mai afectate de secetă sunt localităţile din Nord, din stepa Bălţiului - raioanele Făleşti, Floreşti, Sângerei, Glodeni, Râşcani, Drochia, Rezina şi Şoldăneşti, unde cantitatea precipitaţiilor căzute, începând din septembrie 2006, a fost de 3 ori mai mică decât cantitatea medie caracteristică acestei perioade, pe când valorile termice ale aerului s-au ridicat cu 30% peste temperaturile medii.
Potrivit estimărilor preliminare, pierderile producătorilor culturilor din grupa I (cereale) au constituit 1,6 mlrd. lei, iar a celor din Grupul II ( leguminoase) – aproximativ 1,5 mlrd. lei. Mulţi fermieri au luat credite pentru a putea semăna şi prelucra pământurile, însă în urma secetei cumplite din anul curent, ei nu vor putea achita aceste credite şi nici nu vor avea mijloace necesare pentru semănatul de toamnă. Există un foarte mare pericol ca la anul viitor multe din pământurile arabile din Moldova să rămînă pîrloagă din cauza confruntării fermierilor cu o lipsă acută de mijloace financiare.
În anul curent cea mai mare recoltă de grâu cu conţinutul de gluten de 18% este de aproximativ de 1,2 tone la hectar, iar cea mai mică – 0,6 tone la hectar, ceea ce înseamnă cel puţin 1500 lei de pierderi nete la fiecare hectar de grîu.
În aceste condiţii Republica Moldova va trebui să importe grâu pentru a satisface necesităţile interne de 120 kg pe cap de locuitor. Preţurile la grâu la bursele internaţionale s-au majorat cu 50-80% faţă de anul trecut şi constituie 200-215 USD per tonă. Totodată, în regiune preţurile la grâu sunt după cum urmează: în Ungaria – 196 USD/t, România – 195 USD/t, în Ucraina – 235 USD/t, în Rusia – 219 USD/t. Rezerva de grâu va trebui majorată de 2 ori – de la 30 mii tone până la 60-70 mii tone.

Nordul Moldovei, unde sunt concentraţi producătorii de sfeclă de zahăr, a suferit cel mai mult din cauza secetei din acest an. Seceta din anul 2007 este mai acută decât seceta catastrofală din anul 1946. În această situaţie companiile de asigurare au stopat, din luna aprilie, asigurarea recoltei din cauză riscurilor înalte. 
Dacă Guvernul nu va lua în viitorul cel mai apropiat măsurile necesare, atunci majoritatea producătorilor sfeclei de zahăr din republică vor falimenta, acum, cînd ramura cultivatoare de sfeclă de zahăr abia a început să iasă din criză, iar gospodăriile au început să investească în aplicarea noilor tehnologii, în achiziţionarea tehnicii costisitoare. 

În condiţiile în care Republica Moldova dispune de cele mai puţine resurse acvatice pe cap de locuitor din Europa, cele 167 staţii de pompare existente în republică asigură irigarea doar a 35 mii de ha, or în prezent necesitatea este de 500-600 mii ha de terenuri irigabile. 

Creşterea preţurilor la principalele produse agricole şi agroalimentare, inclusiv produsul de baza care asigură securitatea alimentară minimă, pâinea, nu se vor lăsa aşteptate. 
Daunele cauzate ţării în acest an nu se limitează la grupuri restrînse de agricultori sau la anumite zone geografice, ci afectează întreg teritoriul Republicii Moldova cu amploare şi consecinţe înspăimîntătoare, nu numai în aspect agricol, ci în aspect de securitate alimentară şi vitală a 30% din populaţie.

În aceste condiţii, autorităţile administraţiei publice centrale trebuie să-şi asume întreaga responsabilitate de păstrarea sănătăţii cetăţenilor şi salvarea agriculturii de faliment total. Prin urmare, în scopul protecţiei şi susţinerii propriilor cetăţeni, a agricultorilor şi a categoriilor vulnerabile de persoane, în legătură cu calamităţile din anul curent se impun a fi întreprinse de Guvern o serie de acţiuni de urgenţă imediată, care sunt stipulate în prezentul proiect de Hotărîre.

Dacă nu vor fi luate măsuri urgente, putem să ne aşteptăm că majoritatea agricultorilor vor falimenta. Şi vor falimenta pentru totdeauna, deoarece, actualmente, în agricultură au rămas doar producătorii cei mai eficienţi şi profitabili, care au investit resurse considerabile în dezvoltarea producerii.

